ការសម្ភាសរបស់ ទូច ម៉េត

ក៖ អ្នកសម្ភាស កុយ សុភី ខ៖ អ្នកត្រូវបានគេសម្ភាស ទូច ម៉េត

ការសង្ខេបប្រវត្តិរបស់ ទូច ម៉េត

*ការសម្ភាសនៅឆ្នាំ២០១៨ លោកយាយ ទូច ម៉េត មានអាយុ៧៧ឆ្នាំ កើតនៅឆ្នាំម្សាញ់ មានទីកន្លែងកំណើតនៅក្នុងភូមិសំបូរមាស ឃុំពាមជីកង ស្រុកកងមាស ខេត្តកំពង់ចាម​ សព្វថ្ងៃលោកយាយមានទីលំនៅខាងប្តី នៅក្នុងភូមិព្រែកអណ្តូង ឃុំព្រែកក្របៅ ស្រុកកងមាស ខេត្តកំពង់ ជាមួយនឹងកូន២នាក់ លោកយាយនិងលោកតាមានកូនសរុប៥នាក់ តែមានខ្លះស្លាប់នៅក្នុងសម័យប៉ុលពតគេទំលាក់គ្រាប់បែកឆេះផ្ទះ និងមានខ្លះស្លាប់ដោយសារជំងឺ ហើយលោកតាបានចូលស្តីដណ្តឹងលោកយាយតាមប្រពៃណីច្បាប់ទំលាប់ តែនៅក្នុងសម័យប៉ុលពតប្តីលោកយាយបានប៉ុលពតយកទៅសម្លាប់។ មុននិងក្រោយសម័យប៉ុលពតជីវិតរបស់លោកយាយវេទនា ខំប្រឹងរស់ទាំងចិញ្ចឹម រកកំរៃចិញ្ចឹមជីវិត ដោយការធ្វើស្រែចំការ និង​ ធ្វើស្រូវ តែមកដល់ពេលឥឡូវនេះលោកយាយចាស់ ហើយមានជំងឺឈឺជើងចឹងនៅផ្ទះ។*

ក៖ ចាសខ្ញុំជម្រាបរលឹកយាយ តើសព្វថ្ងៃនេះយាយសុខសប្បាយដែរឬទេ?

ខ៖ សុខនិងទុក្ខស្មើគ្នាហ្នឹងណាចៅអើយ!

ក៖ ចាស! ទុក្ខនោះទេយាយសប្បាយចិត្តទៅចាស់ហើយនោះ! មានចៅឯណាមកនៅជាមួយលំបាកផង!

ខ៖ អឹមវាចេះតែចង់អោយសប្បាយហើយតែអត់សប្បាយ!

ក៖ នៅតែ២នាក់កូន!

ខ៖ នៅតែ២នាក់និងកូនហ្នឹងណាចៅ!

ក៖ ចាសយាយ ចឹងខ្ញុំឈ្មោះ កុយសុភី បានមកធ្វើការសម្ភាសយាយនៅក្នុងឆ្នាំចរ ២៥៦២ ខែមគិសិ ត្រូវនឹងថ្ងៃ៧កើត ថ្ងៃច័ន្ទ ទី១៧ ខែធ្នូ ឆ្នាំ២០១៨។ នាមត្រកូលយាយឈ្មោះអ្វីយាយ?

ខ៖ នាមត្រកូល ទូច! ចឹងទូចម៉េត

ក៖ ចាសចឹងឈ្មោះហ្នឹងអ្នកណាជាអ្នកដាក់អោយយាយ?

ខ៖ ឪពុកម្តាយណាចៅ!

ក៖ ចាស

ខ៖ ចាស

ក៖ ឈ្មោះហ្នឹងមានអត្តន័យយ៉ាងដូចម្តេចដែរ?

ខ៖ យាយអរណាស់ បានឪពុកដាក់ឈ្មោះអោយកូន!

ក៖ ចឹងល្អយាយនេស?

ខ៖ ហ្នឹងហើយ

ក៖ ចាស

ខ៖ ក៏ប៉ុន្តែកាលនៅជំនាន់នុង មិនអោយកូនរៀននោះទេ!

ក៖ ចាស

ខ៖ អោយកូននៅផ្ទះ

ក៖ ចាស

ខ៖ អត់អោយកូនរៀន

ក៖ ចាសចឹងយាយមានឈ្មោះហៅក្រៅ១ទៀតដេស?

ខ៖ អត់មាននោះទេចៅ!

ក៖ អត់មានទេ!ចាស យាយសញ្ជាតិជាអ្វី?

ខ៖ យាយខ្មែរសុត!

ក៖ ខ្មែរសុត អឺ!ចាស យាយកើតនៅថ្ងៃខែឆ្នាំណាយាយ?

ខ៖ យាយអត់ចាំផង យាយបាត់បញ្ជី១០០អស់ហើយ

ក៖ ចុះឆ្នាំខ្មែរយើងយាយកើតនៅឆ្នាំ?

ខ៖ មិនដឹងឆ្នាំប៉ុន្នាននោះទេចៅឯង!

ក៖ ចាស

ខ៖ យាយឆ្នាំ

ក៖ ឆ្នាំអីយាយ?

ខ៖ ឆ្នាំម្សាញ់!

ក៖ ឥឡូវយាយអាយុប៉ុន្នានយាយ?

ខ៖ យាយ៧៧

ក៖ ចឹងទីកន្លែងដែរយាយកើតនៅក្នុងភូមិ?

ខ៖ នៅក្នុងភូមិសំបូរមាស

ក៖ ចាសឃុំសិន?

ខ៖ ឃុំពាមជីកង! ចឹងហេស?

ក៖​ចាសហើយស្រុកកងមាសណ៎យាយ?

ខ៖ ហ្នឹងហើយ

ក៖ ខេត្តកំពង់ចាមណាយាយ?

ខ៖ ហ្នឹងហើយ

ក៖ ចាស! អឺ! នាមត្រកូលរបស់ឪពុកយាយមានឈ្មោះអ្វីយាយ?

ខ៖ ឈ្មោះអ៊ុំ ទូច

ក៖ ចាសអ៊ុំ ទូច! អឺ គាត់សព្វថ្ងៃគាត់នៅរស់ដេសយាយ?

ខ៖ គាត់ស្លាប់អស់ហើយចៅអើយ

ក៖ ចាសចឹងតើគាត់ស្លាប់នុងនៅអាយុប៉ុន្នានដែរយាយ?

ខ៖ នៅ៩៣

ក៖ អឹម គាត់ស្លាប់ដោយសារមូលហេតុអ្វីដែលបានជាគាត់ស្លាប់នុងយាយ?

ខ៖​គាត់ឈឺ

ក៖ ចឹងដោយសារជំងឺហេសយាយ?

ខ៖ ដោយជំងឺ

ក៖ ចាស

ខ៖ ឈឺយូរដែរបានជាគាត់ស្លាប់នុង

ក៖ តើទីកន្លែងដែលគាត់កើតនៅក្នុងភូមិ?

ខ៖ សំបូរមាស

ក៖ ចឹងហ៎ ជាមួយនឹងគ្នាដែរហេសយាយ?

ខ៖ ហ្នឹងហើយ

ក៖ ចឹងមកដល់ពេលឥឡូវ អឺ អត្តចរិតរបស់គាត់យ៉ាងម៉េចដែរយាយ?

ខ៖ គាត់បួសរៀន តែថាត្រីគាត់មិនដែររកផង!! គាត់ធ្វើតែដី ស្រីចំការ ស្រែស្រូវហ្នឹង។

ក៖ ហឹមចាស!

ខ៖ គ្មានបានរកអីនោះទេ

ក៖ចឹងខាងឪពុករបស់យាយ តើគាត់មានបងប្អូនដូចជាបងទី១ឈ្មោះអ៊ុំ?( ដោយសារគាត់អត់ចេះអក្សរចឹងខ្ញុំមើលអោយគាត់)

អ៊ុំមិល ភេទប្រុសនេសយាយ?

ខ៖ ហ្នឹងហើយអ៊ុំទូច

ក៖ ចឹងអ៊ុំទូចនុងបងគេហេសយាយ?

ខ៖ ហ្នឹងហើយអ៊ុំទូចហ្នឹងបងគេ!

ក៖ ហើយចុះបន្ទាប់មកទី២?

ខ៖ អ៊ុំមិល!

ក៖ ចាសបន្ទាប់មកទី២អ៊ុំមិល ហើយទី៣ អ៊ុំ យ៉េត នេសយាយ ហើយបន្ទាប់មកទី៤ អ៊ុំលាង។

ខ៖ ហ្នឹងហើយត្រូវហើយ

ក៖ ដល់ពេលយាយម្តាយយាយមាននាមត្រកូលនិងមាននាមឈ្មោះយាយកើតចឹងហេសយាយ?

ខ៖ យាយកើតហ្នឹង ជាកូនពៅ! យាយគន

ក៖ ចាំអាសិនយាយមើល យាយកើត ម្តាយយាយ!

ខ៖ ហឹមយាយកើត

ក៖ ចឹងយាយកើតគាត់ស្លាប់ដែរមែនយាយ?

ខ៖ ស្លាប់ហើយ

ក៖ ចឹងគាត់បានស្លាប់នៅអាយុប៉ុន្នានដែរយាយ?

ខ៖ អាយុ៨៩ហើយយ៉ាង

ក៖ ៨៩ ចឹងតើគាត់ស្លាប់ដោយសារអ្វីដែរ?

ខ៖ ដោយសារជំងឺរបស់គាត់!

ក៖ តើគាត់មានអត្តចរិតយ៉ាងម៉េចដែរយាយ?

ខ៖ គាត់! ម៉ែនោះរិតតែស្លូតទៀតហើយ!

ក៖ ចឹងគាត់ស្លូតបូតណ៎យាយ

ខ៖ ធ្វើស្រែគាត់ ហើយសុំសិល សុំអី!

ក៖ ចឹងហ៎ មុខរបររបស់គាត់ធ្វើស្រែចំការណាយាយ?

ខ៖ ហ្នឹងហើយ

ក៖ ចាសមកដល់ពេលឥឡូវនេះគាត់មានអត្តចរិតស្លូតបូត! ហើយចឹង តើគាត់មានបានចូលសិក្សាដេសយាយ?

ខ៖ គាត់អត់មានចេះដែរ!

ក៖ ចឹងគាត់អត់មានចេះអក្សរនោះទេយាយ?

ខ៖ គាត់កំព្រា ព្រាត់ម្តាយតាំងពីនៅក្រហមរងា ម៉េចហើយយាយ ដល់ចឹងគាត់បាននៅម្តាយធំ លឺគាត់និយាយថាចឹងតាំងពីដើមមក។

ក៖ ចុះទីកន្លែងគាត់កើតនៅក្នុងភូមិយាយណា?

ខ៖ នៅកោះត្រងោ

ក៖ ចឹងហ៎ ចឹងនៅកោះត្រងោនុង នៅឃុំអ្វីដែរយាយ?

ខ៖ នៅសំបូរមាសតែម្តង

ក៖ ចឹងហ៎

ខ៖ ហឹមដាក់ជាមួយនឹងឪពុកតែម្តង

ក៖ ចាសចឹងបងប្អូនរបស់គាត់ទី១ឈ្មោះយាយ?

ខ៖ យាយគន យាយគុំ

ក៖ ចាសដល់ពេលទី៣?

ខ៖ យាយកើត

ក៖ គាត់ពៅគេនេសយាយ ម្តាយយាយពៅគេ?

ខ៖ ហ្នឹងហើយ

ក៖ ចាសចឹងមកបងប្អូនរបស់យាយបង្កើតៗ ដូចជាបងទី១ឈ្មោះទូច?ដែលយាយបងគេណ៎យាយ?

ខ៖ ហ្នឹងហើយ

ក៖ ចាសហើយបានដល់មកទី២ ទូចផាត ភេទប្រុសចឹងហេសយាយ?

ខ៖ ប្រុស!

ក៖ ចាសដល់មកទី៣ឈ្មោះ ទូច អាន ភេទស្រីណ៎យាយ?

ខ៖ ចាស

ក៖ ដល់ពេលទី៤ទូច ថន ភេទប្រុសនេសយាយ?

ខ៖ ហ្នឹងហើយ

ក៖ ដល់ពេលទី៥ទូចឡាយ ភេទប្រុស ហើយដល់ទី៦ ទូចវ៉ា ភេទប្រុស ទី៧ទូច តុង ភេទប្រុសនេសយាយ?

ខ៖ ហ្នឹងហើយគ្រប់ហើយ

ក៖ ចឹងយាយបានរៀបអាពាហ៏ពិពាហ៏នុងតើយាយមានបានស្គាល់លោកយាយមុនដេស? បានឃើញអីគាត់មុនដេសយាយ?

ខ៖ ខាងឪពុកហេស?

ក៖ អត់ទេ ប្តីយាយណា តើយាយមុននិងបានរៀបការមានបានឃើញគាត់មុនអីដេស? បានស្គាល់អីមុនហើយ?

ខ៖ យាយអត់មានស្គាល់សោះ! ពេលគាត់ទៅដណ្តឹងនុងហ្នឹងហើយ

ក៖ ចឹងចូលយាយរៀបរាប់មើលតើមានមូលហេតុអ្វីដែរបានគេចូលមកស្តីដណ្តឹងយើង?

ខ៖ យាយមានកឋិននៅវត្តពាមនេះ

ក៖ ចាស

ខ៖ ហើយដល់ពេលគេលួចមើលយាយអត់មានដឹងសោះ!

ក៖ អឹមចាស

ខ៖ ហើយស្រាប់តែមានបងប្អូនខាងប្តីខ្ញុំគេមាននៅសំបូរមាស់ហ្នឹងដែរ

ក៖ ចាសៗរួចទៅយ៉ាងម៉េចទៀត?

ខ៖ ហើយបានគេទៅចំការឪឡឹកនេះ ទៅនៅឯនុង ហើយគេនាំគ្នាមកដណ្តឹង ដល់ពេលដណ្តឹងពេលនុងគឺយប់ទៀត ព្រោះរវល់ធ្វើការ សុតតែអ្នកធ្វើស្រែដូចតែគ្នាហ្នឹង គឺជាបងប្អូនជីដូនមួយខាងឪវាហ្នឹង!

ក៖ ចាសអូ

ខ៖ ហើយយាយនៅក្មេង! គេនិយាយអីក៏និយាយទៅ យាយដេកលក់ទៅ អត់ដឹងផង

ក៖ ចឹងចាស់ទុំពេលនុងគេមកនិយាយគ្នាអីចឹងទៅ ប៉ុន្តែពេលយប់នោះទេយាយ?

ខ៖ ហ្នឹងហើយ យាយធ្វើដេញចាប ច្រូតស្រូវអីចឹងណា ខែស្រូវចឹងណា ការនៅខែបុស្ស ពេញបន្ទុកហើយស្រូវ ការហើយបែងស្រូវចង់ងាប់...

ក៖ ហឹមហាសៗ

ខ៖ វេទនាណាស់ធ្វើស្រែនោះ

ក៖ ចឹងយាយនៅពេលនុង ដឹងថាឪពុកម្តាយយាយទុកដាក់អោយហើយចឹងយាយអត់មានហ៊ានប្រកែកអីនោះទេពេលនុង?

ខ៖ អត់ទេ!

ក៖ អត់ដឹង! អត់មានបានឃើញរូបរាង អត់មានបានដឹងចិត្តគំនិតយ៉ាងម៉េចនោះទេយាយ?

ខ៖ តែថាឪពុកមាបានមកលប់មើលអីចឹងដែរទៅណា ដឹងចឹងដែរ។

ក៖ ចាស

ខ៖ នៅកាលនុងខ្ញុំបានមកដេញចាបនៅទួលនោះ ក្បែរកន្លែងរោងនេះ

ក៖ ចាស

ខ៖ ហឹម គ្មានទៅដឹងអ្វី មិនមែនដូចជាក្មេងពេលគេឥឡូវនេះណាលោកអើយ

ក៖ ចាសចឹងចូលរៀនរៀបរាប់អំពីប្រវត្តិយាយមានបានស្គាល់ចិត្តគ្នាមុនដែរឬទេ?

ខ៖ អត់ទេ!ចៅអើយ

ក៖ អត់ទេយាយណ៎

ខ៖ អត់ទេ! មានជំនួនតែម្តង គាត់បានប្រាប់ថាអញអោយទៅគេហើយ

ក៖ ចឹង! តើនៅក្នុងពេលនុងតើចិត្តរបស់យាយយ៉ាងម៉េចដែរចឹង?

ខ៖ ស្រាច់តែម្តាយឪ

ក៖ ជាអ្នកទុកដាក់អោយចឹងទៅយាយនេស!

ខ៖ ចាស! ម្តាយឪគាត់សួរដែរ ថាកូនអើយម្តាយអោយទៅគេហើយ រួចតាំង ស្រាច់តែម្តាយឯងខ្ញុំអត់ដឹងនោះទេ! ថាចឹងទៅ តែប៉ុណ្ណឹង។

ក៖ ចឹងយាយអត់មានដែរស្គាល់?

ខ៖ អត់មានដែរស្គាល់ គេលួចមើលអត់មានដឹង!

ក៖ ចាចឹងទៅដល់ពេលយាយការហើយអីហើយចឹងទៅ តើយាយមានការខ្មាស់អៀនយ៉ាងម៉េចខ្លះទៅយាយ?

ខ៖​អៀនដែរតែមិនបានដឹងថាត្រូវធ្វើយ៉ាងម៉េច បើសិនជាការរួចហើយ ដេកនៅជាមួយនឹងគ្នាទៅ។

ក៖ ចាស! អឺ! ប៉ុន្តែខ្ញុំលឺចាស់ៗថាអៀន ឃើញប្តីឡើងមកលើផ្ទះចឹងណ៎ ប្រពន្ធចុះទៅជណ្តើរនៅខាងក្រោយណ៎ អៀនគ្នា!

ខ៖ អត់ទេ!

ក៖ អឺយាយ! ហើយទៅអឺ ឈ្មោះប្តីយាយតើគាត់ឈ្មោះអ្វី?

ខ៖ ដាក់អីនោះទេនាមត្រកូល! ស៊ូ អ័ន

ក៖ ចឹងតើគាត់ស្លាប់ដោយសារមូលហេតុអ្វីដែរយាយ?

ខ៖ អោយប៉ុលយកទៅវ៉ៃចោលចៅ!

ក៖ កាលនុងយាយដឹងអាពតគេយកទៅសម្លាប់ដេស?

ខ៖ យាយថីមិនដឹងចៅអើយ! ពេលនុងយាយទៅស្ទូងហើយឪវាហ្នឹងមកពីរាស់ដី រួចយាយហ្នឹងគេអោយទៅស្ទូង នៅរហូតដើមពោធហ៎ ហើយឪវានុងស្រាប់តែស្រែប្រាប់មកថា ណ៎គេចាប់ប្តីហើយ ស្រាប់តែងាកទៅ ស្រាប់តែឃើញគេចាប់ក្រមា អត់ខ្សែចឹងទៅ គេទាក់នឹងក្រមា ហើយកាលនុងវេទនាណាស់ចៅអើយ តាំងពី៣៥ឆ្នាំកាលនុង...

ក៖ ចឹងពេលនុងយាយបានឃើញប្តីចឹងទៅយ៉ាងម៉េចទៀត?

ខ៖ ឃើញប្តីចឹង ហើយអាកូនវាឃើញប៉ាវារត់ទៅតាម! ប្រាប់ថាកូនអើយទៅប្រាប់ម៉ែទៅនែក!! ប៉ាគេអង្គការត្រូវការហើយ ចឹងកូនឯងទៅផ្ទះទៅ ក្រែងលោគេចាប់កូនឯងទៀត...

ក៖ ផ្តាំមកកូនចឹងហេស?

ខ៖ ហ្នឹងហើយ ផ្តាំកូនអោយមកផ្ទះ!

ក៖ ចាសចឹងយាយបានឃើញដែរតែមិនបានដឹងថាត្រូវតាមមកយ៉ាងម៉េចនិយាយអី?

ខ៖ អត់នោះទេចៅអើយ!

ក៖ អត់និយាយអីថាកុំយកអីអត់បានទេ?

ខ៖ អត់ទេអើ!!​គេចាប់យកទៅទាំងអស់ អត់ហ៊ាននោះទេ ស្ទូងនោះមិនហ៊ាននឹងឈប់ផងកាលនៅជំនាន់នុងនោះ! ចៅឯងមិនទាន់កើតនោះទេ?

ក៖ ខ្ញុំកើតហើយយាយ! រួចទៅអឺ គាត់មានបានរៀនសូត្រដេសយាយ?

ខ៖ រៀនសូត្របួសផឹក បួសនេន

ក៖ ចឹងអត្តចរិតរបស់គាត់?

ខ៖ សុភាព!

ក៖ ចឹងមិនដែលបានធ្វើអោយយាយលំបាកចិត្តអីនោះទេយាយ?

ខ៖ អត់ទេ

ក៖ អូ!

ខ៖ បានសព្វថ្ងៃអាណិតណាស់មិនបានដឹងយ៉ាងម៉េចនោះទេ

ក៖ ចឹងគាត់បានដឹងទុក្ខធុរៈរបស់យាយន៎?

ខ៖ អត់ដែរចេះឈ្លោះគ្នាផង

ក៖ អូអត់ដែរឈ្លោះគ្នាជាមួយយាយទេ! ចុះប្តីស្រុកកំណើតនៅឯណាដែរយាយ?

ខ៖ ប្តីនៅផ្ទះហ្នឹង

ក៖ ចឹងនៅភូមិព្រែកអណ្តូង ឃុំព្រែកក្របៅ ស្រុកកងមាស ខេត្តកំពង់ចាម!

ខ៖ ហ្នឹងហើយមកនៅស្រុកខាងប្តីហ្នឹងហើយ

ក៖ ចឹងនេះជាកេរខាងប្តីទេយាយនេស?

ខ៖ ហ្នឹងហើយកេរនៅខាងប្តី

ក៖ ចាស

ខ៖ ឪពុកទិញដីអោយ១ហិចតាគេយកអស់រលីង

ក៖ ចឹងយាយ ចូលយាយរៀបរាប់កូនយាយមានដូចជាកូនទី១មានឈ្មោះអ្វីដែរយាយ?

ខ៖ អាគីមល័ន

ក៖ ចាសដាក់ត្រកូលអោយគាត់ផង?

ខ៖ ត្រកូលដាក់ ហង្ស គីមល័ន

ក៖ ចឹងហង្សគីមល័នភេទប្រុសហេសយាយ?

ខ៖ ហ្នឹងហើយហង្សគីមល័ន

ក៖ ចឹងដល់ពេលទី២ឈ្មោះអ្វីយាយ?

ខ៖ អាមួយងាប់ទៅអាហ៊ុនលីចឹង មានហង្ស ហ៊ុនល័ន ហង្សហ៊ុនលី ...

ក៖ ចាសចុះទី៣?

ខ៖ ហង្សចាន់ធី

ក៖ ទី៤?

ខ៖ ទី៤ អូ ពៅ

ក៖ ចឹងហង្សពៅហេសយាយ?

ខ៖ អឹម

ក៖ ចឹងអស់ហើយយាយ?

ខ៖ អាងាប់យូរហើយទៅខ្ចិល នុងងាប់ទៅយូរហើយ

ក៖ ចឹងពៅគេប្អូនពៅគេទៀតហ៎?

ខ៖ ហ្នឹងហើយ ឈឺស្លាប់នៅពេលប៉ុលពតលហើយ កើតកញ្ជីល

ក៖ ចឹងមើលអត់ជាយាយ?

ខ៖ ម៉ា ដូរអង្ក យកទិញថ្នាំចាក់អោយកូនដែរ តែមើលអត់ជានោះទេកូនហ្នឹង។

ក៖ ចឹងស្រីដែរ?

ខ៖ ហ្នឹងហើយ!

ក៖ ចាស! ចឹងយាយដល់ពេលយាយបានរស់នៅជាមួយនឹងឪពុកម្តាយតើគាត់មានដែរនិយាយអំពីជីវៈប្រវត្តិរបស់គាត់អោយស្តាប់ដែសយាយ?

ខ៖ គាត់និយាយប្រាប់ពីជំនាន់ឥសិរៈអីនុងគាត់បានប្រាប់ដែរ

ក៖ចឹងឪពុកម្តាយបង្កើតហេសយាយ?

ខ៖ ចាសឪពុកម្តាយបង្កើត ថាវេទនាណាស់

ក៖ យ៉ាងម៉េចទៅយាយកាលជំនាន់នុង?

ខ៖ មានចោទប្លន់ រត់ពួន ហើយខ្ញុំ រត់ទៅពួននៅចំបើង ព្រោះអីនៅតូច ដល់ចឹងទៅរវៃរំបោះ អីអត់ហ៊ានរំវៃនៅឯផ្ទះនោះទេ ម្តាយមីង វៃនៅគុម្ពចេក ហើយធ្វើសំពត់សខ្មៅៗ អោយក្មួយស្លៀកប្រពន្ធតាមិលនោះ...

ក៖ ចាស

ខ៖ គាត់បានត្បាញ់អំបោះ!! ហ៎

ក៖ ចាស

ខ៖ វេទនាណាស់ រួចខ្ញុំដឹង កាលជំនាន់ឥសិរៈហ្នឹង​ថា មកដល់ណានោះទេ ជំនាន់រត់ពួននោះគុម្ពចំបើងថាមិនដឹងថា អញអើយទៅណានោះទេ! កូនតូចៗ ហើយនាំកូនរត់ពួននោះត្រង់គុម្ពចំបើងជំនាន់នុង ដល់រួចមក បានរួចពីឥសិរៈហើយបានស្រួល មានគេលក់ខោអាវអីមានទិញពាក់អី កាលជំនាន់នុងមានពាក់អំបោះ...

ក៖​ចាស ហើយទៅសំភារៈអីមិនសូវមានពេញនិយមអីដូចជានៅពេលឥឡូវនេះនោះទេ?

ខ៖ អត់មាននោះទេចៅ វាលំបាកណាស់ ដូចជាអ្នកធ្វើស្រែ ស្លៀកពាក់អោយតែមានស្លៀកពាក់ចឹងមិនទៅអោយបានល្អអីណាចៅអើយ ...

ក៖​ចាស

ខ៖ ស្លៀកពាក់អោយតែបានស្លៀកពាក់ចឹងទៅ គ្មានល្អនោះទេ

ក៖ ចាស

ខ៖ ទើបតែថាស្រុកស្រួលនេះទៅ បានស្តេចនេះ បានមានសំបូរអីស្លៀកពាក់នោះហ៎ ទុកតែថាក្រយ៉ាងម៉េចគឺមានបានល្អៗ មានទៅបុណ្យទៅអីដែរ ហាសៗ

ក៖ ចាសៗយ៉ាងម៉េចទៀតយាយមានបាននៅចង់ចាំម៉េចទៀត?

ខ៖ យាយនិយាយយ៉ាងម៉េចទៀតហ៎

ក៖ ចឹងដូចនៅក្នុងរបបប៉ុលពតនោះវិញយាយ

ខ៖ ហីល! យាយ

ក៖ ចឹងយាយមានបានកើតទាន់របបលន់ណល់អីដេសយាយដល់ពេលសម្តេចរួចទៅ គេថាចូលរបបលន់ណល់អីទៀតនោះយាយ? កាលនុងយ៉ាងម៉េចយាយ?

ខ៖ កាលលន់ណល់ដែលបានវ៉ៃគ្នានុងហេស?

ក៖ មិនបានដឹងយ៉ាងម៉េចដែរយាយ?

ខ៖ កាលជំនាន់លន់ណល់នោះ មានទំលាក់គ្រាប់បែក ភ័យចង់ស្លាប់

ក៖ ចឹងកាលជំនាន់នុងយ៉ាងម៉េចដែរយាយ?

ខ៖ កាលជំនាន់នុង

ក៖ យាយមានអាយុប៉ុន្នាន?

ខ៖ កាលនុងយាយមានកូនអាគីលាង ហើយនុង កាលពីជំនាន់ទំលាក់គ្រាប់បែកនុង

ក៖ ចាស

ខ៖ កូននៅយំ នៅលើក្តា ហើយភ្លេចយកកូន១ហ្នឹងណា នៅលើក្តារត់ពួន ម្តាយឪចូលនៅក្នុងរន្ធដៅទៅ ហើយស្រាប់តែទៅដល់នុងហើយ ទំលាក់គ្រាប់បែកនៅឯពាមនេះ នៅឯព្រែកនេះ

ក៖ ចា

ខ៖ បានរួចទៅនឹកឃើញថា អូ កូនអញបានដេកនៅលើក្តារចឹងណា​នៅក្រោមផ្ទះហ្នឹងក្តារ

ក៖ ចឹងនៅក្រោមផ្ទះយាយហេស?

ខ៖ អឺបើធ្លាក់នៅចំផ្ទះនោះងាប់កូន!

ក៖ ងាប់កូន?

ខ៖ ងាប់កូន អង្គុយយំ!!ចៅអើយនៅមុខផ្ទះហ្នឹង

ក៖ ចាសហឹម

ខ៖ ទំលាក់គ្រាប់គ្តុងៗ វេទនាណាស់ចៅអើយ

ក៖ ជំនាន់នុងជីវៈភាពក៏យ៉ាប់ដែរនេសយាយ?ខ

ខ៖ យ៉ាប់ណាស់ខាងអត់បាយ ខំរកនុងណា ដាច់រួចចឹងខំលក់ដូរ កុំអោយអត់បាយ អាកូនអាយុ១២ឆ្នាំ ខំឡើងត្នោត ...

ក៖ ចាស

ខ៖ យកទឹកត្នោតដូរស្រូវ

ក៖ ចាស

ខ៖ ហើយម៉ែអើយ លុះថាអត់មានបាយស៊ីហូបអំបិលក៏ដោយ ក៏ប៉ុន្តែមិនដែលថាអត់នោះទេ

ក៖ ចឹងយាយចូលជំនាន់ដាច់ពីលន់ណល់នុងមកចឹងចូលប៉ុលពតទៀតហេសយាយ?

ខ៖ ចូលនៅប៉ុលពតទៀតវេទនាណាស់លោកអើយ

ក៖ ចឹងយាយ រៀបរាប់មើលយាយ?

ខ៖ ចៅអើយ!ចៅ! វេទនាណាស់ ទំលាក់គ្រប់បែកក្តុងៗហើយ នៅម្ខាងទៀតពួកស្រុកទាហាននៅព្រៃនិងនៅតាមខ្នរ ផ្ទះគ្នាទៅ បាញ់គ្នាទៅរត់ពួនចឹងទៅ វេទនាណាស់ចៅអើយ

ក៖ ចាស យាយចឹងនៅក្នុងរបបប៉ុលពតនុងគេអោយយាយធ្វើអ្វីខ្លះដែរយាយ?

ខ៖ យាយគេអោយរែកដីចៅអើយ!

ក៖ រែកដី

ខ៖ គេអោយរែកដី គេអោយកាប់ដី

ក៖ ចាស! គេអោយយាយរែកដីនុងតើយាយរែកបានដែរឬទេ?

ខ៖ រែកនៅកាលនុងគេអោយរែកបាន៣ម៉ែត្រដែរចៅ

ក៖ ចាស

ខ៖ យាយនេះចេះតែខំអត់មានហ៊ានឈប់ចឹងទៅណាចៅអើយ ទឹកភ្នែកអីបណ្តើរស៊ីបណ្តើរ ស៊ីបបរចៅអើយ...

ក៖ ចឹងគេអោយតែបបរយាយហ៎?

ខ៖ តែបបរហូប រែកនុង នៅចំកែងទួយ

ក៖ នៅតាកុតដេសយាយ?

ខ៖ នៅតាកុតដែរ នៅចំកែងទួយ

ក៖ ចាស

ខ៖ រួចទៅឯលិចនោះ

ក៖ ចឹងនៅកន្លែងនុង?

ខ៖ នៅចំការឪឡឹក

ក៖ ចឹងហ៎យាយចាស

ខ៖ រែកដីចៅអើយ

ក៖​ក៏ប៉ុន្តែរែកហ្នឹងចេះតែបានធ្វើបានហើយៗតាមផែនការណ៏គេនុងហេសដែរយាយ?

ខ៖ បាន!

ក៖ ចាស

ខ៖ បើសិនជាមិនបាននោះគេយកទៅវ៉ៃចោលបាត់ហើយចៅអើយ ហើយបាយនោះគេចែកអោយ២ថ្លាប់២ជ្រុង រួចគេមិនអោយយកស៊ីថ្ងៃនោះទេ គេអោយស៊ីពេលយប់ ដឹងទៀត​ កុំអោយគេដឹង អោយកូនស៊ីយប់ គេចែកប៉ុណ្ណឹងមក ហើយចែកកូនស៊ីនៅក្នុងមុងហ្នឹង ដេកនៅក្នុងទំនប់នោះ...

ក៖ ចាស

ខ៖ ក្រោលស្លឹក ដេកទៅ ...

ក៖ ចឹងអត់មានអីដេកនៅផ្ទាល់ដីហេសយាយ?

ខ៖ ក្រោលកន្ទេល១ កន្ទេលអញ្ជាស់កក់ កាលពីដើមនោះ…

ក៖ ចឹងគេអោយយាយយកកូនទៅជាមួយដែរហ៎?

ខ៖ មានបានកូន១ អង្រឹង១ មានកូន៤ឆ្នាំ១ រួចទើបតែបានជាង១ខួប១នុង បាន៤ឆ្នាំ ប្អូនមីការពៅនុងបាននៅតូចនៅឡើយនោះទេ ទើបតែបាន១ខួបជាងនោះទេ វេទនាហួសនិស្ស័យហើយកូនអើយ មានប៉ោត១ អង្រឹងមួយ

ក៖ ចាស

ខ៖ ដាក់ទូល ទៅ មានមុង១ បានមុងនុងទំលាក់អោយកូនដេក មានប៉ោត១ អង្រឹង១តែប៉ុណ្ណឹង

ក៖ ចឹងយាយអោយលែកដីចឹងយាយគេអោយខំប្រឹងលើកទៅ

ខ៖ ខំទៅចៅអើយ

ក៖ ចឹងតើមានការលំបាកយ៉ាងម៉េចដែរ នៅការចង់ចាំ?

ខ៖ លំបាកណាស់ចៅអើយ

ក៖​តើការលំបាកនោះលំបាកយ៉ាងម៉េចដែរ?

ខ៖ លំបាកណាស់ហួសនិស្ស័យហើយចៅអើយ លើកដី ចឹងចៅឯងគិតមើល

ក៖ ៣ម៉ែត្រម្នាក់ចឹងហេសយាយ?

ខ៖ ប៉ុន្នានម៉ែត្រនោះទេចៅអើយយាយភ្លេចហើយ

ក៖ ចឹងយាយអស់កំលាំង ឈឺចង្កេះ ឈឺស្មាអី?

ខ៖ អឺម ចៅអើយ ឈឺ រាគអាចម៏ទៅ អោយគេចាក់ថ្នាំទៅ ហើយគេថាមានតែចាក់ទឹកនោះទេយាយឯង  
ក៖ ហឹម

ខ៖ ចុះបើជាមិនចាក់ថ្នាំ ទៅចាក់ទឹកវិញចឹងងាប់ហើយណាណ៎

ក៖ ចាស

ខ៖​វាថា ថ្នាំអី ថ្នាំស្លឹកត្របែកអីចង់ខ្ចីលអោយលេបថ្នាំចាក់ទឹកទៅ នៅចំការឪឡឹកនេះធ្វើពេទ្យ

អត់ហ៊ានត

ក៖ ចឹងកាលនុងយាយស្រេកស្លាំងទៅកាលនុង តើប៉ុន្នានគីឡូដែរយាយកាលនុង?

ខ៖ អើយចៅអើយ! ស្គម នៅសល់តែស្បែកនិងឆ្អឹងហ្នឹង ហើយត្រូវយាយស៊ីបបរនៅឯហ្នឹង ស៊ីបបរដាក់ខ្វិនហ្នឹង ទៅណាបានអង្ក១គីឡូទៅ ហើយជួនណាឈូសខ្វិតចែកគ្នាស៊ី

ក៖ ទឹកអីយើងដើរទៅរកគ្នាផឹកអត់មានទឹកអីនោះទេយាយ?

ខ៖ អឺ! នៅកាលនុងមានទឹកអណ្តូង មានទឹកអណ្តូងចំហ

ក៖ ចឹងគេជីកចឹងហេសយាយណា?

ខ៖ ហឹម

ក៖ ចាស

ខ៖ ចឹងផឹកទៅ ធ្វើការផឹកទឹកបឹង

ក៖ ចាស

ខ៖ ដល់ពេលដាច់ហើយដងទឹកព្រែកហ្នឹង

ក៖ ចាសៗ

ខ៖ មានអណ្តូងអី

ក៖ អណ្តូងទឹកថ្លា!

ខ៖អើ! មានអីយាយបានទៅដងនៅឯហ្នឹង ដល់ពេលអស់ពីនុងចឹងទៅ យាយទៅដងតែពីមាត់ព្រែកយកមកដាក់ដាំបាយអីចឹងទៅ

ក៖ ចាស

ខ៖ រួចបានអង្កការដើរធ្វើអណ្តូងស្នប

ក៖ ចឹងយាយបានរួចពីដាច់ប៉ុលពតមក បានយាយជុំជាមួយបងប្អូនជាមួយគ្នាយាយណ៎?

ខ៖ បានជុំ បាត់ប្អូន១

ក៖ បាត់កូន១ហេសយាយឬបាត់ប្អូន?

ខ៖ បាត់ប្អូន ហើយនិងប្តី

ក៖ ចាសដល់ពេលចឹងទៅ យាយក៏ប្រកបមុខរបរអ្វីដើម្បីចិញ្ចឹមកូន?

ខ៖ ដីចំការ!!ចៅអើយ !គេចែករបប៤ម៉ែត្រ

ក៖ ចឹងមានក្បាល៤ម៉ែត្រ ហើយចុះបណ្តោយ?

ខ៖ បណ្តោយ! មកដល់សព្វថ្ងៃហ្នឹង

ក៖ ដាំអីចឹង?

ខ៖ ដាំត្រសក់ ដាំល្ពៅ

ក៖ ចឹងនាំកូនទៅដាំចឹងទៅយាយ?

ខ៖ ដាំម្នាក់ឯង កូនទៅរៀនក៏ទៅរៀនទៅ ហើយបានដល់ពេលយាយចាស់ទៅដ៏នុងក៏ជួលអោយគេភ្ជួរទៅ

ក៖ ចឹងដីនុងមានធ្វើស្រែទៀតដេសយាយ?

ខ៖ ថីមិនមានដី!

ក៖ អានុងដីកេរហេស?

ខ៖ ដីអង្កការចែក!

ក៖ ចាស

ខ៖ ក៏ប៉ុន្តែគេបានចែកយកទៅអស់ហើយ

ក៖ ចឹងហ៎

ខ៖ ដីគេចែកនៅឯហ្នឹង

ក៖ ចឹងមើលដូចជាចែកធី បាននៅនុងជាដីអង្កការគេចែកដែរហេស?

ខ៖​ហ្នឹងហើយដីអង្កការគេចែក

ក៖ ក៏ប៉ុន្តែមុនយាយដាំធ្វើចំការ ធ្វើបន្លែយាយនេស?

ខ៖ ហ្នឹងហើយ

ក៖ តែដល់ពេលមកឥឡូវយាយលែងបានធ្វើចំការមកធ្វើស្រូវវិញ?

ខ៖ ហ្នឹងហើយចៅ

ក៖ ចឹងសព្វថ្ងៃយាយបានប៉ុន្នាន​ដីហ្នឹងធ្វើស្រូវអីចឹង?

ខ៖បានដីដាំនេះនោះអីចឹងគ្រាន់បានចិញ្ចឹមចៅ

ក៖ ចឹងដីនុងបានធ្វើស្រូវទៅ ក៏បានស្រូវមក

ខ៖ ចាស បានឆ្អែកទៅ

ក៖ ចឹងបានលក់បានទៅយកទៅទិញម្ហូបនេស?

ខ៖ ហ្នឹងហើយ បន្តិចបន្តួច

ក៖ ចាស! ហើយយាយបានមានបណ្តុះបណ្តាលអោយកូនបានធ្វើការដេសយាយ?

ខ៖ គ្មានបាននោះទេ ក្មួយអើយ នៅភ្នំពេញហ្នឹង

ក៖ ចាស

ខ៖ ព្រោះអីបើសិនជាយើងវាអត់មានសាហ៊ុយនោះមិនដឹងជាត្រូវធ្វើយ៉ាងម៉េច ដល់ពេលប្រឡងកាលនុងដំឡូងមូលហើយអត់ជាប់ ហើយដល់ពេលកាពៅវាអត់មានបានរៀន ព្រោះកង់មានតែមួយ អាមួយយកទៅរៀននៅព្រៃទទឹងទៅហើយអាកាធីរៀននៅពាមជីកងហើយចឹង កាពៅអត់មានបានរៀនអត់មានបានប្រឡងអីនោះទេ កាលនុងដូចជារៀនបានត្រឹមថ្នាក់ទី៦

ក៖ចាស

ខ៖ អាណិតកូនដែរតែមិនបានដឹងត្រូវធ្វើយ៉ាងម៉េច បើសិនជាអត់លុយទិញកង់

ក៖ ចឹងខាងបងនោះគេបានជួបជុំគ្រួសារអីចឹងទៅ

ខ៖ ធ្វើស្រែធ្វើស្រូវ

ក៖ ចឹងមកដល់កូនទី២បានរៀបអីអស់ហើយហេសយាយ?

ខ៖ នៅ១កាពៅ

ក៖ ចឹងនៅ១ហ្នឹងយ៉ាងម៉េច គេចូលស្តីដណ្តឹងដែរក៏ប៉ុន្តែ?

ខ៖ ស្តីគេមិនយក មិនដឹងយ៉ាងម៉េចហ៎ចៅ គេថាមិនទាន់យកៗ

ក៖ ចឹងចៅធីនៅជាមួយនឹងយាយ?

ខ៖ ម៉េម៉ាយ នៅតែ១

ក៖ ចឹងមានកូន១ហ៎?

ខ៖ ហ្នឹងហើយកាលនុងមានកូន២តែងាប់អស់១

ក៖ ចឹងកាលបានអោយទៅរៀននៅខាងអ្វី?

ខ៖ កាលនុងអោយទៅរៀនធ្វើម៉ូតូនៅជាមួយនឹងឪពុកមានៅភ្នំពេញ

ក៖ ចាសរួចចឹងទៅកូនពៅយាយសព្វថ្ងៃប្រកបមុខរបរធ្វើអ្វី?

ខ៖សព្វថ្ងៃនេះដេរ លក់សាំងលក់អី

ក៖ ដាច់ដេសយាយ?

ខ៖ គួរសម

ក៖ ចឹងគាត់មានផ្ទះនៅភ្នំពេញហើយយាយ?

ខ៖ នៅជាមួយនិងបង!

ក៖ ចាស

ខ៖ នៅរហូតជិតគុកព្រៃស ពីគុកព្រៃសមកភ្នំពេញ១គីឡូ ពីផ្ទះវានុងណា គេហៅថារកាកោះ

ក៖ ចឹងដីផ្ទះកាលនុងគេហៅថាផ្ទះយាយនេស តើមានក្បាលប៉ុន្នានហើយបណ្តោយប៉ុន្នានដែរយាយ?

ខ៖ គេថា២៩ តែបណ្តោយមិនដឹងជាប៉ុន្នាននោះទេ

ក៖ ចាសហើយចុះបណ្តោយ?

ខ៖ បណ្តោយលឺថាប៉ុន្នាននោះទេ ១០០ក៏មិនដឹង!

ក៖ ចាសធំណាស់! ហើយចឹងយាយផ្ទះហ្នឹងជាផ្ទះចាស់?

ខ៖ ផ្ទះចាស់រុះ!! ខ្ទិចខ្ទីដំបូលអស់ហើយ

ក៖ ចឹងយាយរុះទៅធ្វើទៅលុយយាយឬក៏លុយកូនអោយ?

ខ៖ លុយកូនធីនុង មានកូនគេជួយខ្លះអីខ្លះ បងប្អូនវាណា

ក៖ ចាស

ខ៖ នៅភ្នំពេញទៅ អាលាងអីចឹងទៅ បងវាធ្វើផ្ទះទៅអោយម៉ែវានៅជាមួយ

ក៖ ចាស!

ខ៖ អោយបានដំបូលច្រកទៅកុំអោយខ្មាស់គេ បាក់បែកកាលជំនាន់ប៉ុលពតនោះអស់ហើយចៅអើយ

ក៖ ចឹងយាយបានដាំដំណាំហ្នឹងទៅគ្រាន់បានលុយណាយាយ?

ខ៖ ហ្នឹងហើយចៅអើយចៅ!!ៗ ដាំស្រគូ ដាំដំឡូង គ្រាន់បានចិញ្ចឹមកូននេះមែន បានចឹងៗ បើសិនជាមិនបានដាំនោះមិនបានអីចិញ្ចឹមកូននោះទេចៅអើយ

ក៖ ចាសចឹងសព្វថ្ងៃយាយមានបានទៅវត្តដេសយាយ?

ខ៖ យាយខានទៅ តាំងពីភ្ជុំមក

ក៖ ចាស

ខ៖ បានទៅតែ២ដងនោះទេទៅ បានទៅដាក់បិណ្ឌដាក់អីហើយ ចាប់ពីយាយឈឺជើងខ្លាំងនេះ ដើរទៅវាមិនរួច ដល់ពេលមានម៉ូតូទៅចេះតែទៅរួចចឹងទៅ ឈឺនៅក្បាលជង្គង់នេះណាស់​វាឡើងឈឺចាប់សរសៃរ ចុកនេះចាក់ ថ្នាំអីនេះពោធអី​គេថាពេទ្យអី

ក៖​ នៅពោធិសាលា?

ខ៖ មិនមែននោះទេ គេហៅពេទ្យអីគេទេ ទៅចាក់ក៏មិនបាត់ដែរ

ក៖ ចាស

ខ៖ ដល់ពេលទៅគេថាស្ពោតឆ្អឹង

ក៖ អូ! ចឹងយាយពិសារអ្វីពៅៗ

ខ៖​សព្វថ្ងៃហ្នឹងទិញអី បុកល្ង ហូបជាមួយនឹងបាយ ថ្នាំពេទ្យអីផង ថ្នាំខ្មែរអីផង ផឹក៣មុខ

ក៖ ចាស!ផ្សំគ្នាទៅយាយ

ខ៖ ចឹងបានផឹកហើយបានដើរចឹងទៅណា វាចេះតែចាប់ទៅ ជួនអីវាចាប់នៅត្រង់ហ្នឹងទៅ ជួនណាវាចាប់នៅត្រង់កជើងនេះចឹងទៅ

ក៖ ចាសចឹងបានថារោគអីក៏

ខ៖ ចៅឯងមើលសរសៃហេស?

ក៖ ហឹម

ខ៖ នេះអត់ដើរនោះទេណា​បើសិនជាដើរវិញអើយ!

ក៖ ចឹងយាយតើមានការចង់ចាំអ្វីគេទៀតដើម្បីប្រកបជីវៈភាពចិញ្ចឹមកូនហ្នឹង តើមានធ្វើអ្វីទៀតយាយ?

ខ៖ ចៅអើយសព្វថ្ងៃមានតែចៅនិងកូននោះទេ ធ្វើស្រែនិងស្រូវនុង យាយគ្មានសមតិភាពដាំអីកើតទៀតនោះទេ

ក៖ ចឹងយាយមានតែកូននិងចៅហ្នឹងចាស

ខ៖ ហ្នឹងហើយយាយដាំអីមិនកើតនោះទេមកដល់ពេលឥឡូវហ្នឹងហ៎

ក៖ ចឹងយាយមានពាក្យពេជន៏អ្វីដើម្បីផ្តាំផ្ញើដល់កូនចៅនិងក្មួយៗជំនាន់ក្រោយ?

ខ៖ ប្រដែលប្រដៅកូនៗជំនាន់ក្រោយ ថាខំរកស៊ីទៅ ម៉ែចាស់ហើយ ខំមានអង្កការចែកដី ហើយខំធ្វើស្រែចំការទៅ

ក៖ ចាស

ខ៖ អោយបានរស់ ហើយយើងខំរកស៊ីលក់ដូអីណា នៅស្រុកនៅភូមិចឹង បានខំប្រឹងធ្វើស្រែនិងចំការទៅ យើងអោយតែបានស្រូវស៊ីចឹងទៅវាធូបន្តិច យើងដាំដំណាំផ្សំខ្លះចឹងទៅ

ក៖ ចាស

ខ៖ នៅផ្ទះហ្នឹង! ដាំចេកដាំអំពៅ ទៅ ដំណាំដំណោតសព្វមុខចឹងទៅ ឃើញទេ ជួនអីទៅលក់ដូងទៅ ចេកទៅ គ្រាន់ចិញ្ចឹមម្តាយ លែងទៅណារួចអស់ហើយចៅអើយ

ក៖ ចាសចឹងអស់ហើយយាយនេស?

ខ៖ អស់ហើយ

ក៖ ចាសចឹងខ្ញុំសូមអឺ! អរគុណយាយច្រើនដែលយាយលះបង់ពេលវេលាអោយចៅធ្វើការសម្ភាស ដឹងអំពីជីវៈប្រវត្តិរបស់យាយ

ខ៖ អរគុណចៅហើយ

ក៖ ចឹងខ្ញុំសូមថតរូបយាយ១ប៉ុស និងបទសម្ភាសហ្នឹងយកទៅដាក់នៅសកលវិទ្យាល័យ BYUនៅUSA ចឹងតើយាយអនុញ្ញាតអោយចៅយកទៅដាក់នៅលើគេហទំព័រនេះទេ?

ខ៖ ចៅអើ បាន

ក៖ចឹងបានទេ? បើបានយាយថាបាន?

ខ៖ បានវាបានហើយ

ក៖ ចឹងចៅសូមអរគុណយាយច្រើន សូមជូនពរយាយអោយមានសុខភាពល្អម៉ាំងមួន កំលាំងខ្លាំងក្លា អោយយាយនៅតែភ្នែកភ្លឺ

ខ៖ ហឺស

ក៖ ហើយត្រចៀកនៅតែស្ដាប់បានចឹង! ហើយនៅថែរក្សាមើលកូនចៅណាយាយណា

ខ៖ ហ្នឹងហើយចៅ អរគុណចៅហើយ

ក៖ខ្ញុំជម្រាបលាណាយាយ

ខ៖ អរគុណចៅ!

ក៖ ចាស!